हाईस्कूल परीक्षा : बरामदे में बैठकर दी परीक्षा
माध्यमिक शिक्षा मंडल के हाई स्कूल की परीक्षा गुरुवार से शुरू हुई। शासकीय बालक उत्कृष्ट उमावि के केंद्र पर विद्यार्थियों की संख्या अधिक होने के कारण पहले तो केंद्राध्यक्षों व शिक्षकों को टेबल-कुर्सियों की जुगाड़ करने में पसीना आ गया। बावजूद इसके कुछ विद्यार्थियों को बरामदे में टेबल-कुर्सियों पर बैठकर परीक्षा देना पड़ा।
गुरुवार को नगर में 4 केंद्रों पर परीक्षा शांतिपूर्ण हुई। पहले दिन विद्यार्थियों ने संस्कृत का पेपर हल किया। 4 केंद्रों पर दर्ज 1859 में से 1702 विद्यार्थी शामिल हुए। शास. बालक उत्कृष्ट शाला में दर्ज स्वाध्यायी परीक्षार्थियों की संख्या 700 थी। सभी कमरे खचाखच भरे थे। कमरों के अभाव में 50 से अधिक परीक्षार्थियों को बाहर बरामदे में बैठकर परीक्षा देनी पड़ी। जबकि स्कूल के पीछे स्थित हाई स्कूल शाला में सभी कक्ष खाली थे। परीक्षार्थियों को वहां शिफ्ट किया जा सकता था लेकिन विभाग इस बार भी परीक्षार्थियों की व्यवस्था नहीं कर पाया। ऐसी ही स्थिति शास. मिडिल स्कूल क्र. एक की है। वहां स्वाध्यायी दर्ज 307 विद्यार्थयों के लिए टेबल-कुर्सियों की व्यवस्था करने के लिए शिक्षक 4-5 स्कूलों से टेबल-कुर्सी वाहनों से स्कूल लाए। यह समस्या केवल इस साल की ही नहीं है। हर साल इसी तरह शिक्षकों को व्यवस्था करना पड़ता है लेकिन शिक्षा विभाग के वरिष्ठ अफसर अन्य स्कूलों को केंद्र बनाने की बजाए इन्हीं स्कूलों को केंद्र बनाते हैं। इस दौरान एसडीएम मधुवंतराव धुर्वे, विकासखंड शिक्षा अधिकारी डीएस पिपलोदे ने नगर व ग्रामीण क्षेत्रों के परीक्षा केंद्रों का जायजा लिया।
सख्ती से हुई चैकिंग
नकल प्रकरणों पर रोक लगाने के लिए सभी केंद्रों पर परीक्षार्थियों की सख्ती से चैकिंग हुई। केन्द्राध्यक्ष व अन्य पर्यवेक्षकों ने अपने-अपने मोबाइल अलमारी में रखे। शास. कन्या उमा विद्यालय में दर्ज 367 विद्यार्थियों में से 4 अनुपस्थित रहे। शास. बालक उत्कृष्ट उमा विद्यालय में दर्ज 700 में से 89 परीक्षार्थी अनुपस्थित रहे। शास. मिडिल क्र. एक में दर्ज 307 में से 48 परीक्षार्थी अनुपस्थित थे। विवेकानंद विद्या विहार में दर्ज 485 में से 16 परीक्षार्थी अनुपस्थित रहे।
दोपहर में 9वीं की परीक्षा
गुरुवार पहले दिन कक्षा 9वीं के विद्यार्थियों ने संस्कृत का पेपर हल किया। शासकीय कन्या उमा विद्यालय के व्याख्याता नगेंद्र जोशी व परीक्षा प्रभारी डॉ. परेश विजयवर्गीय ने बताया 320 छात्राओं में से 289 ने परीक्षा दी। 31 छात्राएं अनुपस्थित रही। शासकीय बालक उमा विद्यालय में परीक्षा प्रभारी केआर वर्मा ने बताया 155 में से 144 छात्र अनुपस्थित थे। 11 अनुपस्थित रहे। दोपहर 2 से 5 बजे तक परीक्षा चली।
बरामदे में बैठकर परीक्षा देते विद्यार्थी।
bho_Deva hin_Deva hin_Deva hin_Deva hin_Deva hin_Deva hin_Deva hin_Deva